Jeg er et talent. Jeg er faktisk så stort et talent, at min skole har investeret flere tusinde kroner på talentudvikling udelukkende på mig.

Når jeg fortæller folk om disse bedrifter, er det naturlige spørgsmål selvfølgelig: Hvad er dit talent så? Og det er her, at svaret bliver mere tricky og knudret end som så.

Kigger man på papiret, er mit talent at score høje karakterer. 12-tallerne vælter bare ind, og der er ingen grænser for, hvor klog jeg er. Faktisk er jeg det, man kalder for über intelligent. Jeg ved alt: psykologi, dansk, fysik, try me!